
E L Ő T E R J E S Z T É S

Sülysáp Város Önkormányzata Képviselő-testületének
2017. október 26-án tartandó munkaterv szerinti ülésére

. napirendhez

Tárgy: Aljegyzői beosztás létesítése, a Polgármesteri Hivatal kapcsolódó SZMSZ-módosításának jóváhagyása
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 2012. január 1-jétől történt fokozatos hatályba lépése során, amikorra településünk városi rangra emelkedett, hatályon kívül helyezésre került az az előírás, hogy városokban kötelező aljegyző kinevezése, jelenleg ez már csak a 10 ezer fős lakosságszámot meghaladó településeken előírás.
Az aljegyző alapvető feladata a jegyző helyettesítése, és munkájának segítése. Ezt a feladatot a Polgármesteri Hivatalnál eddig a hatósági irodavezető látta el, azonban az utóbbi időszakban két kolléga is távozott ebből a pozícióból, és legutoljára már nem volt megfelelő jelentkező sem az állásra. 

Jegyzőasszonnyal egyeztetve arra jutottunk, hogy egy aljegyzői beosztás talán vonzóbb lenne a munkavállalók számára, illetőleg önkormányzatunk mérete, a településfejlesztési feladatok növekvő mennyisége is indokolja a munkakör kialakítását.
Az aljegyzőt a jegyző javaslatára a polgármester nevezi ki, felette az egyéb munkáltatói jogokat a jegyző gyakorolja. Az aljegyzői kinevezés vezetői munkakörnek minősül, alkalmazni kell rá a közszolgálati tisztviselőkről szóló törvény vonatkozó rendelkezéseit. 
Mindezek alapján javasolom a Képviselő-testületnek, hogy a hatósági irodavezető munkakör helyett biztosítson a Polgármesteri Hivatalban egy aljegyzői státuszt, és hagyja jóvá az SZMSZ ezzel kapcsolatos módosítását.

A módosításnak minden bizonnyal lesz némi költségvetési vonzata, mivel a közszolgálati tisztviselőkről szóló törvény szerint az aljegyző illetményét kinevezésekor a polgármester, azt követően a jegyző összegszerűen állapítja meg úgy, hogy az nem érheti el a jegyző illetményét és nem lehet alacsonyabb a már megállapított illetményénél, így ez minden bizonnyal magasabb összeg lesz a hatósági irodavezető osztályvezetői besorolásban juttatott illetményénél.  

Mindazonáltal kérem javaslatom szíves támogatását.
…/2017. (X. 26.) ÖKT határozati javaslat

Sülysáp Város Önkormányzatának Képviselő-testülete – az eddigi hatósági irodavezetői beosztás megszüntetése mellett –2017. november 1-jei hatállyal engedélyezi az aljegyzői beosztás létrehozását a Sülysápi Polgármesteri Hivatalban, az ezzel kapcsolatos SZMSZ-módosítást jóváhagyja.
Határidő: azonnal
Felelős: polgármester, jegyző

Sülysáp, 2017. október 20.

Horinka László s.k.

